"Santjie van Soendal" is die Afrikaanse weergawe van die Samlands-Nederduitse volksliedjie "Anke van Tharaw", wat uit die 17de-eeuse Oos-Pruise dateer en bekend geraak het nadat dit in 1778 in Hoogduits vertaal is as "Ännchen von Tharau". Dit het in die 19de eeu veral gewild geword danksy die toonsetting deur Friedrich Silcher (1827). Dit besing in 17 verse die lof van Anna Neander, dogter van die pastoor van Wladimirowo in Kaliningrad (Duits: Tharau). Die Afrikaanse woorde is deur Eitemal geskryf en deur P. McLachlan gewysig. Santjie van Soendal, o nooi van my hart, bron van my vreugde en bron van my smart; vreug as daar een is, en ek is die een, smart as daar tientalle draai om jou heen. Santjie van Soendal, my rykdom, my goed, jy is my lewe, my vlees en my bloed. Santjie, as saans daardie lastige skaar, al daardie kêrels om jou kom vergaar, word een vir een dors en volg jou brutaal kastig kombuis toe om water te haal, Santjie, dan wonder ek stil op my plek of elke vent ook maar dors word soos ek.